Eestis on ainukeseks vastavaks fondiks seni Kultuurkapitali Kujutava Kunsti Sihtkapital, mille ülesandeks põhimääruste järgi on 1) ülal pidada ja toetada kunstiühinguid ja asutusi, 2) toetada silmapaistvaid loovaid kunstnikke nende paremate tööde omandamise, auhindamise ja neile tööülesannete määramise kaudu, 3) toetada haigeid kunstnikke ja surma puhul nende perekondi, 4) võimaldada andekaile kunstnikele edasiõppimist ja täiendamist, 5) toe­tada kunsti populariseerimist kodumaal ja välismaal näituste  korraldamise, muuseumide ülalpidamise, kunstitööde reprodutseerimise, raamatute kirjastamise ja loengute korralda­mise kaudu; 6) aidata nõutada kunstikultuurile tarvilikku kinnisvara. Kõigiks nendeks arvukaiks ülesandeiks peab jätkuma Sihtkapitali keskmiselt 35 000-40 000-kroonisest aastaeelarvest. Suure osa sellest summast neelavad ainu­üksi Kunstihoone ehitusvõla protsendi tasumine Pikalaenu Pangale (u. 11000 kr. aastas) ning Sihtkapitali Valitsuse ja Kunstihoone administratsiooni kulud, nii et loovate ülesannete  teostamiseks jääb järele väga vähe. Kunstiteoste ostudeks on viimastel aastatel saadud kulutada kuni 10000 krooni.